Diari Oficial de la Generalitat Valenciana


Sumari del DOGV 4786, del 30-06-2004 (2004/6797)

ACORD de 25 de juny de 2004, del Consell de la Generalitat, constituït en Junta General d'Accionistes, amb el caràcter d'universal, de la mercantil Societat Projectes Temàtics de la Comunitat Valenciana, SA, pel qual cessa un membre del Consell d'Administració i s'autoritza la constitució d'una societat de responsabilitat limitada.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4786

Data del DOGV
:   30-06-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/6797


Data del document
:   25-06-2004

Organisme emissor
:   Societat Projectes Temàtics de la Comunitat Valenciana, SAU

Tipus de document
:   Acord

Descriptors 

:   * empresa pública
    * societat mercantil

ACORD de 25 de juny de 2004, del Consell de la Generalitat, constituït en Junta General d'Accionistes, amb el caràcter d'universal, de la mercantil Societat Projectes Temàtics de la Comunitat Valenciana, SA, pel qual cessa un membre del Consell d'Administració i s'autoritza la constitució d'una societat de responsabilitat limitada. [2004/X6797]
  
El Consell de la Generalitat, en la reunió del dia 25 de juny de 2004, va adoptar l'acord següent:
  
L'article 131 del Text Refós de la Llei de Societats Anònimes, aprovat pel Decret Legislatiu 1564/1989, de 22 de desembre, establix que la separació dels administradors podrà ser acordada en qualsevol moment per la Junta General. En este sentit, recentment un conseller ha presentat la seua dimissió a la societat, dimissió que pot ser coneguda i acceptada per la Junta General de Societat Projectes Temàtics de la Comunitat Valenciana, SA.
  
La Generalitat és l'únic soci de la mercantil Societat Projectes Temàtics de la Comunitat Valenciana, SA, per això correspon al Consell de la Generalitat, constituït en Junta General d'Accionistes, amb el caràcter d'Universal, l'adopció dels acords oportuns.
  
Per això, el Consell de la Generalitat, reunit a València el dia de 25 de juny de 2004, com a Junta General d'Accionistes, amb el caràcter d'Universal, de la mercantil Societat Projectes Temàtics de la Comunitat Valenciana, SA, accepta els punts següents de l'ordre del dia de la reunió:
  
1r. Cessament, a petició pròpia, d'un membre del Consell d'Administració.
  
2n. Autoritzar la constitució, a través de Societat Projectes Temàtics de la Comunidad Valenciana, SA, d'una societat mercantil en forma de responsabilitat limitada amb la denominació Centro de Ocio Mundo Ilusión, SL, per a la promoció, organització, gestió i contractació de les activitats que requerisca la preparació, construcció, posada en funcionament i explotació del projecte de la Generalitat denominat Centro de Ocio Mundo Ilusión, ubicat en els termes municipals de Cabanes i Orpesa en la província de Castelló, i de les instal·lacions i activitats que hi haja o s'hi duguen a terme.
  
El capital social fundacional serà de tres mil cinc-cents (3.500) euros, dividit en 100 participacions socials, acumulables i indivisibles, amb un valor de trenta-cinc (35) euros cada una d'elles, numerades correlativament de l'1 al 100, ambdues inclusivament, que seran assumides en la totalitat per Societat Projectes Temàtics de la Comunitat Valenciana, SA, i desemborsades íntegrament.
  
Centro de Ocio Mundo Ilusión, SL, es regirà pels estatuts socials incorporats com annex al present acord, per la Llei 2/1995, de 23 de març, de Societats de Responsabilitat Limitada, i el text refós de la Llei d'Hisenda Pública de la Generalitat, en el que siga d'aplicació.
  
3r. Autoritzar i facultar, solidàriament i indistintament, qualsevol membre del Consell d'Administració per a realitzar els actes necessaris per a l'execució del que s'ha acordat en la present reunió, i atorgar per a això, si és el cas, les corresponents escriptures públiques, i instar-ne la inscripció en el Registre Mercantil.
  
4t. Autoritzar el secretari del Consell d'Administració de Societat Projectes Temàtics de la Comunitat Valenciana, SA, per a certificar el contingut de l'acta de la present Junta Universal d'Accionistes i els acords que s'hi han pres.
  
S'hi troben presents tots els socis de la societat, ja que en tractar-se d'una empresa pública de la Generalitat, esta n'és el soci únic.
  
Després de la deliberació oportuna i en no haver-hi intervencions la constància de les quals se sol·licita, el Consell de la Generalitat, com a Junta General d'Accionistes, amb el caràcter d'Universal, per unanimitat,
  
ACORDA
  
Primer
  
El cessament, a petició pròpia, de Luis Juares Argente com a membre del Consell d'Administració.
  
En l'actualitat el nombre de membres del Consell és de 29, dels 35 previstos en els estatuts de la societat.
  
Segon
  
1. Aprovar la constitució d'una societat mercantil denominada Centro de Ocio Mundo Ilusión, SL, amb l'objecte de promoure, organitzar, gestionar i contractar les activitats que requerisca la preparació, construcció, posada en funcionament i explotació del projecte de la Generalitat denominat Centro de Ocio Mundo Ilusión, ubicat en els termes municipals de Cabanes i Orpesa en la província de Castelló, i de les instal·lacions i activitats que hi haja o s'hi duguen a terme.
  
El capital social fundacional serà de tres mil cinc-cents (3.500) euros, dividit en 100 participacions socials, acumulables i indivisibles, amb un valor de trenta-cinc (35) euros cada una d'elles, numerades correlativament de l'1 al 100, ambdues inclusivament, que seran assumides en la totalitat per Societat Projectes Temàtics de la Comunitat Valenciana, SA, i desemborsades íntegrament.
  
2. Aprovar els estatuts pels quals es regirà la societat de responsabilitat limitada i que s'adjunten al present acord com integrants d'este.
  
3. Autoritzar i facultar, solidàriament i indistintament, qualsevol membre del Consell d'Administració per Societat Projectes Temàtics de la Comunitat Valenciana, SA, perquè en el seu nom i representació, compareguen davant notari i realitzen les actuacions que siguen necessàries per a l'execució del present acord, i així mateix, atorgar les escriptures i les correccions necessàries fins a aconseguir-ne la inscripció en el Registre Mercantil.
  
Tercer
  
Autoritzar i facultar, solidàriament i indistintament, qualsevol membre del Consell d'Administració, per a realitzar els actes necessaris per a l'execució del que s'ha acordat en la present reunió, i atorgar per a això, si és el cas, les corresponents escriptures públiques, i instar-ne la inscripció en el Registre Mercantil.
  
Quart
  
Autoritzar el secretari del Consell d'Administració de Societat Projectes Temàtics de la Comunitat Valenciana, SA, per a certificar el contingut de l'acta de la present Junta Universal d'Accionistes i els acords que s'hi han pres.
  
Estos acords es transcriuen literalment.
  
I, en no haver-s'hi debatut més assumptes que els ressenyats en l'ordre del dia, s'aprova per unanimitat l'acta corresponent a la present reunió de la Junta General d'Accionistes, amb el caràcter d'Universal, de la mercantil de Societat Projectes Temàtics de la Comunitat Valenciana, SA.
  
Este acord es publicarà en el Diari Oficial de la Generalitat Valenciana.
  
València, 25 de juny de 2004
  
El conseller secretari del Consell de la Generalitat,
  
ALEJANDRO FONT DE MORA TURÓN
  
ANNEX
  
ESTATUTS DE LA COMPANYIA MERCANTIL CENTRO DE OCIO MUNDO ILUSIÓN, SOCIEDAD LIMITADA.
  
Títol I
  
Nom, objecte, domicili, duració. societat limitada
  
Article 1. Denominació
  
Es constituïx una societat mercantil de responsabilitat limitada, sota la denominació de Centro de Ocio Mundo Ilusión, Sociedad Limitada.
  
La dita societat es regirà pels presents estatuts i, en allò no previst per ells, per les disposicions de la Llei reguladora 2/1995, de 23 de març, i la resta de disposicions aplicables.
  
Article 2. Duració i data de començament de les operacions
  
La societat es constituïx per temps indefinit, i començarà les seues operacions el dia de la data de l'escriptura de constitució. Els exercicis socials coincidiran amb els anys naturals començant el dia 1 de gener i tancant-se el dia 31 de desembre de cada any. Per excepció, l'exercici social corresponent a l'any en què la societat es constituïx començarà en la data en què inicie les seues operacions.
  
Article 3. Objecte social
  
La societat tindrà com a objecte social:
  
1. La promoció, organització, gestió i contractació de totes les activitats que requerisca la preparació, construcció, posada en funcionament i explotació del Projecte de la Generalitat denominat Centre d'Oci Món Il·lusió, ubicat en els termes municipals de Cabanes i Orpesa en la província de Castelló, i de les instal·lacions i activitats que hi haja o s'hi duguen a terme.
  
2. Les activitats que integren l'objecte social podran ser desenvolupades per la societat totalment o parcialment de mode indirecte, en qualsevol de les formes admeses en dret i, en particular, a través de la titularitat d'accions o participacions en societats amb objecte idèntic o anàleg.
  
3. Les activitats integrants de l'objecte social per a l'exercici de les quals la llei exigisca requisits especials, seran dutes a terme per personal degudament autoritzat per a les dites activitats.
  
Article 4. Domicili social
  
El domicili social s'establix a Castelló de la Plana, en la Delegació del Consell de la Generalitat, situada en la Casa dels Caragols, carrer Major núm. 78.
  
La Junta General podrà variar el domicili. No obstant això, l'òrgan d'administració de l'entitat podrà canviar el domicili de la societat dins del mateix terme municipal, així com acordar la creació, la supressió o el trasllat de sucursals, en qualsevol lloc, bé del territori nacional o de l'estranger.
  
Títol II
  
Capital social i accionariat
  
Article 5. Capital social
  
El capital social es fixa en la quantitat de tres mil cinc-cents (3.500) euros, desemborsat en la totalitat, i dividit en cent participacions socials, íntegrament subscrites, acumulables i indivisibles amb un valor nominal cada una d'elles de trenta-cinc (35) euros, i numerades del número 1 al 100, ambdós inclusivament.
  
Article 6. Transmissió de participacions socials
  
La transmissió voluntària de participacions socials, per acte inter vivos, serà lliure, sempre que es faça entre socis o a favor del cònjuge, ascendent o descendent del soci, o en favor de societats pertanyents al mateix grup. Fora d'estos casos, la transmissió quedarà sotmesa a les limitacions establides en la Llei de Societats de Responsabilitat Limitada.
  
Article 7
  
Quant a la transmissió mortis causa de les participacions socials, s'establixen les normes següents:
  
- L'adquisició d'alguna participació social per successió hereditària, conferix a l'hereu o legatari la qualitat de soci, sempre que este siga cònjuge, ascendent o descendent del soci mort.
  
- En els altres casos existirà un dret d'adquisició preferent, sobre la participació o participacions del soci mort i a favor del soci o sobrevivents, que es podrà exercitar per estos, a prorrata, si és procedent, de la seua participació en el capital social, i en el termini de tres mesos següents al dia de la comunicació a la societat de l'adquisició hereditària. Les participacions, el preu de les quals se satisfarà al comptat, hauran de ser apreciades en el seu valor real, al dia de la mort del soci, i en cas de desacord en la valoració, es tindrà en compte el que disposa l'article 100 de la Llei 2/1995.
  
Article 8
  
La societat durà un Llibre Registre de Socis on es faran constar la titularitat originària i les successives transmissions, voluntàries o forçoses de les participacions socials, així com la constitució de drets reals i altres gravàmens sobre estes. En cada anotació s'indicarà la identitat i el domicili del titular de la participació o del dret o gravamen constitutiu sobre aquella.
  
Qualsevol soci podrà examinar el Llibre Registre de Socis, la gestió i custòdia del qual correspon a l'òrgan d'administració. El soci i els titulars de drets reals o de gravàmens sobre les participacions socials, tindran dret a obtindre certificat de les participacions, drets o gravàmens registrats al seu nom.
  
Títol III
  
Òrgans de la societat
  
Secció 1a
  
La Junta General
  
Article 9. Juntes generals
  
Els socis, reunits en Junta General, decidiran, per les majories legalment establides, els assumptes propis de la seua competència.
  
Tots els socis, fins i tot els dissidents i els que no hagen participat en la reunió, queden sotmesos als acords de la Junta. Els acords socials s'adoptaran per majoria dels vots vàlidament emesos, sempre que representen, almenys un terç dels vots corresponents a les participacions socials en què es dividisca el capital social. No es computaran els vots en blanc. No obstant això, l'augment o la reducció del capital i qualsevol altra modificació dels estatuts socials per a la qual no exigisca majoria qualificada, requeriran el vot favorable de més de la meitat dels vots corresponents a les participacions en què es dividisca el capital social. Tots els acords socials s'adoptaran necessàriament en Junta General, i cada participació concedix al seu titular un vot.
  
Article 10
  
La convocatòria de la Junta l'haurà de fer l'òrgan d'administració o, si és el cas, de liquidació, amb l'antelació suficient, en el domicili que conste de cada soci en el Llibre de Socis, per correu certificat amb justificant de recepció o per mitjà d'acta notarial, bé d'enviament de carta amb justificant de recepció, o per notificació personal del notari en el domicili del soci. En tot cas entre la convocatòria i la data prevista per a la realització de la Junta haurà de transcórrer un termini del menys quinze dies. Este termini es computarà a partir de la data en què haja sigut enviat l'anunci de convocatòria a l'últim dels socis. La Junta haurà de convocar-se necessàriament quan ho sol·licite, almenys, un nombre de socis que represente un cinc per cent del capital social, i en la sol·licitud s'haurà d'expressar els assumptes a tractar en la Junta. La Junta General quedarà vàlidament constituïda, per a tractar qualsevol assumpte, sense necessitat de convocatòria prèvia, sempre que estiga present o representada la totalitat del capital social i els concurrents accepten per unanimitat la realització de la reunió i l'orde del dia. En tots els casos actuaran com a president i secretari de la Junta els socis que siguen elegits en cada reunió, i si és el cas, els que ho siguen del Consell d'Administració.
  
Article 11
  
De tots els acords s'alçarà la corresponent acta, que s'estendrà en el llibre d'actes. L'acta inclourà necessàriament la llista d'assistents i haurà de ser aprovada per la mateixa Junta al final de la reunió o en el termini de quinze dies, pel president de la Junta i dos socis interventors, un en representació de la majoria i un altre per la minoria.
  
Secció 2a
  
El Consell d'Administració
  
Article 12. Administració
  
L'administració i representació de la societat correspondran, segons determine la Junta General, a:
  
- Un administrador únic, a qui correspondrà el poder de representació de la societat.
  
- Diversos administradors solidaris, que actuaran individualment, i a cada u d'ells correspondrà el poder de representació de la societat.
  
- Diversos administradors que actuaran conjuntament. En este cas el poder de representació s'exercirà mancomunadament i firmaran dos qualsevol d'ells.
  
- O a un Consell d'Administració, integrat per un mínim de tres membres i un màxim de dotze, al qual correspondrà el poder de representació col·legiadament.
  
Per a pertànyer a l'òrgan d'administració no fa falta la qualitat de soci.
  
Tot acord de modificació en la manera d'organitzar l'administració de la societat, no constituirà modificació dels estatuts, però haurà de constar en escriptura pública, que s'inscriurà en el Registre Mercantil.
  
Consell d'Administració: en el supòsit de designar-se com a òrgan d'administració de la societat un Consell d'Administració, s'observaran les normes següents:
  
- El Consell d'Administració designarà, almenys, d'entre els seus membres un president, també si s'estima oportú un o diversos vicepresidents, que substituiran el president en cas d'absència o malaltia i un secretari i, si ho creu convenient, un vicesecretari.
  
- El Consell d'Administració actuarà col·legiadament. Haurà de ser convocat quan ho considere convenient el president o ho demane almenys la tercera part dels consellers. La convocatòria serà efectuada pel president o per qui actue en el seu nom, bé per mitjà de telegrama o carta certificada amb justificant de recepció, i es realitzarà en el termini de tres dies comptats des de la seua convocatòria.
  
- El Consell quedarà vàlidament constituït quan concórreguen a la reunió, presents o representats, la majoria dels seus components.
  
- Qualsevol conseller pot conferir la seua representació a un altre conseller, per mitjà de poder notarial, o escrit firmat per ell. En la reunió actuaran de president i de secretari els titulars dels dits càrrecs en el Consell o, si és el cas, els que els substituïsquen conforme a estos estatuts. El president dirigirà les deliberacions.
  
- Els acords, excepte el que s'establix després, s'adoptaran per la meitat més un dels consellers concurrents a la sessió. La votació per escrit i sense sessió només serà admesa quan cap conseller s'opose a este procediment. L'execució dels acords del Consell correspon al conseller expressament facultat per a això en la mateixa reunió i, si no n'hi ha, al secretari del Consell.
  
El Consell d'Administració podrà designar del seu si una Comissió Executiva o un o més consellers delegats, fent constar l'enumeració particularitzada de les facultats d'administració que es deleguen o bé que la delegació comprén totes les legalment i estatutàriament delegables. L'acord de la delegació haurà d'expressar, a més de si es delega, també de quina manera, amb quina extensió i a qui, el poder de representació. La delegació permanent d'alguna facultat del Consell en la Comissió Executiva o en el conseller o conseller delegat, i la designació dels administradors que hagen d'ocupar estos càrrecs, requerirà per a la seua validesa el vot favorable de les dues terceres parts dels components del Consell, i no produiran cap efecte fins a la seua inscripció en el Registre Mercantil.
  
Article 13. Duració del càrrec
  
La duració del càrrec d'administrador o conseller serà per temps indefinit.
  
Tot això sense perjudici del dret de la Junta a separar l'administrador o conseller en qualsevol moment.
  
Article 14. Facultats dels administradors
  
La representació de l'òrgan d'administració s'estén a tots els actes compresos en l'objecte social. A efectes merament enunciatius i amb la finalitat de facilitar els apoderaments o les delegacions de facultats que puguen realitzar-se, l'administrador tindrà les següents facultats:
  
a) Comprar, vendre, alienar, permutar tota classe de béns siguen mobles o immobles, semovents, mercaderies, títols valors, efectes, concessions, crèdits i drets mobiliaris, fixant els terminis, preus i la resta de condicions principals i accessòries que jutgen convenients; establir, executar drets de tempteig i retracte i accions en condicions suspensives i resolutòries.
  
b) Administrar en els més amplis termes béns mobles i immobles de la societat, fer declaracions d'obra nova, delimitacions, fitacions, agrupacions, segregacions, ordenacions, divisions materials, parcel·lacions i alteracions de finques, rectificacions i aclariments d'assentaments en el Registre de la Propietat. Aprovar i rectificar estatuts de comunitats de propietaris en règim de propietat horitzontal.
  
c) Concretar, modificar, resoldre i extingir contractes d'arrendament, sotsarrendament, traspàs de locals de negocis i qualssevol altres cessions d'ús i gaudi, fins i tot d'arrendament financer o lísing.
  
d) Constituir i subrogar, qualificar, reduir, ampliar, acceptar, posposar i cancel·lar hipoteques i altres gravàmens o drets reals sobre béns de la societat.
  
e) Donar i prendre diners a préstec o a compte en participació, amb interessos o sense, penyora, hipoteca i altres garanties i sota qualsevol classe de condicions, compra, venda, alienar, negociar i dipositar efectes, títols valors de tota classe i a qualsevol tipus de persona i entitats bancàries i establiments de crèdit, fins i tot al Banc d'Espanya i les seus sucursals i caixes d'estalvi.
  
f) Concórrer a la constitució de societats o empresa de tot ordre, subscriure accions o participacions, desemborsar totalment o parcialment, redactar estatuts, aprovar-los, nomenar i acceptar càrrecs, conferir i acceptar poders de delegació de facultats en les societats que es constituïsquen.
  
g) Tractar, transigir i subscriure convenis i compromisos sobre qualsevol assumpte i dret, accions, dubtes, qüestions i diferències que interessen a la societat, sotmetent-les o no a la decisió d'àrbitres.
  
h) Obrir, seguir, disposar, liquidar i cancel·lar comptes corrents, a la vista i a termini, llibretes d'estalvi i comptes de crèdit en tota classe de bancs oficials i privats i entitats de crèdit, fins i tot el Banc d'Espanya, així com caixes d'estalvi i cooperatives de crèdit o entitats anàlogues i tant en les oficines centrals de les dites entitats com en les seus sucursals o agències, lliurant a l'efecte talons, xecs, ordres de pagament i de transferència, sol·licitar i donar conformitat a extractes de comptes.
  
i) Lliurar, acceptar, endossar, avalar, descomptar, negociar, invertir, indicar, cobrar, pagar i protestar per falta d'acceptació o pagament per a major seguretat: lletres de canvi, xecs, pagarés, rebuts i la resta de documents de gir i crèdit.
  
j) Constituir, acceptar, endossar, prorrogar, retirar i cancel·lar dipòsits i consignacions en metàl·lic, valors i efectes de totes classes, en qualsevol dels organismes oficials i particulars, fins i tot en la Caixa General de Dipòsits i Banc d'Espanya o qualsevol altre banc o caixa d'estalvis. Constituir i acceptar, modificar i cancel·lar fiances.
  
k) Assistir i prendre part en concursos i subhastes i concurs-subhasta, ja siguen voluntàries, judicials i administratives de béns, obres i servicis públics i concessions administratives de béns, davant de tota classe d'autoritats o organismes públics i privats. Amb esta finalitat podran consignar els dipòsits i fiances prèvies, formular i millorar postures, cedir rematades, sol·licitar l'adjudicació de béns en o per a pagament de tot o part dels béns reclamats, aprovar liquidació de càrrec, formalitzar fiances provisionals i definitives i retirar-les, consignar el preu o l'import d'allò que s'ha subhastat, adjudicant i atorgant i subscrivint els contractes que siguen procedents com a conseqüència de les subhastes en què hagen pres part, incloses les escriptures públiques corresponents; així mateix podrà intervindre en les incidències de tota classe que puguen originar-se i, de mode especial, reclamar, percebre i cobrar en les que pertoque, les sumes que com a preu de les obres o dels subministraments, import dels contractes o per conceptes hagen de ser-li pagades a la societat, donant els rebuts oportuns i cartes de pagament.
  
l) Subscriure contractes de servicis i execucions d'obra, lliuraments i subministraments per mitjà de concurs, subhasta o de forma directa, establir els seus preus o altres condicions, complir i fer executar estos contractes. Subscriure contractes per a la fabricació, comercialització, venda i distribució de tota classe de productes, amb caràcter d'exclusivitat o sense.
  
m) Cobrar i pagar tota classe de quantitats que haja de percebre o satisfer la societat, ja siga de particulars o de qualsevol classe d'entitats públiques o privades, fins i tot de ministeris i organismes oficials, siguen estos estatals, provincials, locals o paraestatals, així com de qualsevol de les seues dependències sense limitació de quantitat i qualsevol que siga que origine el dret o l'obligació de la societat, firmant a l'efecte cartes de pagament, rebuts, factures i lliuraments. Cobrar cupons, dividends i l'import dels títols amortitzats. Sol·licitar la devolució dels ingressos indeguts. Liquidar comptes, fixar i liquidar saldos i formalitzar rebuts i descàrrecs.
  
n) Gestionar i reclamar davant de les autoritats, funcionaris, corporacions, oficines de la província, el municipi, sindicats, duanes, fiscalies, delegacions d'Hisenda i en general en tota classe d'entitats i oficines públiques o particulars, la incoació, la tramitació, el coneixement i la resolució de tots els expedients que afecten la societat, així com allò relatiu als seus béns i negocis, comparéixer per a tot això davant dels dits organismes i oficines, presentant les escriptures que siguen necessàries i recórrer a la provisió que recaiga si la considera lesiva, en la via procedent, siga administrativa o economicoadministrativa.
  
o) Intervindre en representació de la societat en concursos de creditors, expedients de quitament i espera, fallides i suspensions de pagament, així com en reunions extrajudicials de creditors amb facultat de sol·licitar la inclusió, reducció i exclusió de crèdits, assistir a juntes de creditors i votar en pro o en contra de les proposicions que es presenten i acceptar en favor de la societat tota classe de fiança, caucions o garanties personals, pignoracions per a la seguretat de pagament del crèdit o deutes i cancel·lar-les, nomenar i recusar perits, exercir els càrrecs de síndic en concurs de creditors o de fallides, administrador judicial en qualssevol judicis o intervenció judicial en expedients de suspensió de pagaments, exercitant aquelles facultats o atribucions que, en cada cas, atorgue la llei.
  
p) Representar la societat com actor, demandat o qualsevol altre concepte en els assumptes judicials, ja siguen civils, de jurisdicció voluntària o contenciosa, criminals, laborals, contenciosa administrativa, davant els jutjats i tribunals ordinaris i especials, fins i tot contestant i seguint per tots els seus tràmits tota classe d'accions, apel·lacions i recursos i fins i tot els de cassació i revisió. Conferir poders a favor dels lletrats i procuradors dels tribunals amb les facultats ordinàries dels poders generals per a plets i els ordinals que estime oportuns, fins i tot per a formalitzar querelles criminals i revocar-les. Fer transaccions sobre assumptes litigiosos, cancel·lar i consentir la cancel·lació i alçament de qualssevol embargaments que hagen travat a favor de la societat, desistir i apartar-se de les accions i apel·lacions i fer tota classe de declaracions i ratificacions. Absoldre posicions davant de tota classe de jutjats i tribunals.
  
q) Dirigir l'organització comercial de la societat i dels seus negocis, rebre i firmar tota la correspondència de la societat, arreplegar de duanes, ferrocarrils, vaixells, telègrafs i altres punts, tota classe d'objectes que es dirigisquen a esta, inclosos paquets postals, certificats, girs postals i telegràfics.
  
r) Fiançar operacions mercantils en interés i per compte de tercers, obligant a la societat solidàriament o subsidiàriament amb el fiançament o mancomunadament i fins i tot solidàriament amb altres cofiadors, renunciant, si fóra necessari, als beneficis d'excussió i divisió i a subscriure pòlisses de garantia.
  
s) Dictar i aprovar els reglaments de règim interior, nomenar, suspendre i separar els empleats, agents de tot el personal afecte als servicis de la societat, determinar les seues atribucions i deures i fixar els seus sous, salaris i remuneracions.
  
t) Formular i acceptar projectes, pressupostos, estudis i plecs de condicions. Obtindre qualssevol marques, patents i privilegis i remunerar-los totalment o parcialment. Sol·licitar permisos i concessions administratives de totes classes.
  
u) Contractar tota classe d'assegurances contra tota classe de riscos, inclòs el derivat d'accidents de treball o Seguretat Social, cobrar indemnitzacions subscrivint a l'efecte les pòlisses amb entitats asseguradores o mútues de qualsevol classe. Contractar transports de totes classes.
  
v) Obrir, seguir, tancar i continuar comptes de crèdit. Obrir caixes de seguretat i contractar-les amb entitat bancària o de crèdit.
  
x) Substituir total o parcialment les facultats que li corresponen i conferir els poders de qualsevol classe i a les persones que millor estime per als interessos de la companyia.
  
Article 15. director general
  
El director general serà designat per l'òrgan d'administració.
  
L'òrgan d'administració, reservant-se les facultats necessàries per a assegurar el govern de la societat, assignarà al director general, per mitjà d'apoderament, l'exercici permanent i efectiu d'aquelles facultats que tinga per convenient, excepte les indelegables, així com les executives corresponents, dins dels límits i d'acord amb les directrius assenyalades pel mateix òrgan d'administració.
  
Sense perjudici de les obligacions i responsabilitats de l'òrgan d'administració, el director general serà l'encarregat del seguiment diari de la societat i actuarà en tot moment coordinat amb l'òrgan d'administració a l'efecte de mantindre'l informat d'aquelles situacions i/o fets que siguen d'interés o importància per a la societat.
  
Títol IV
  
Exercici social, comptes anuals i aplicació de resultats
  
Article 16. Disposicions econòmiques
  
En matèria de comptes anuals es tindrà en compte el que disposa la Llei de Societats de Responsabilitat Limitada i, per remissió, la Llei de Societats Anònimes. A partir de la convocatòria de la Junta General, qualsevol soci podrà obtindre de la societat, de forma immediata i gratuïta, els documents que han de ser sotmesos a l'aprovació, així com l'informe de gestió i, si és el cas, el dels auditors de comptes. Durant el mateix termini el soci o socis que representen almenys el cinc per cent del capital podrà examinar en el domicili social, per si o en unió d'expert comptable, els documents que servisquen de suport i antecedent dels comptes anuals.
  
Títol V
  
Transformació, dissolució i liquidació de la societat
  
Article 17. Transformació, fusió i escissió
  
La transformació, fusió i escissió es regirà pel que disposa la Llei de Societats de Responsabilitat Limitada, així com també s'aplicaran les seues normes al cas que algun soci use del dret de separació de la societat o en el supòsit d'exclusió d'un soci.
  
Article 18. Dissolució i liquidació
  
La dissolució i liquidació de la societat es regirà per les normes establides amb esta finalitat en la Llei de Societats de Responsabilitat Limitada.
  
Títol VI
  
Resolució de conflictes
  
Article 19. Resolució de conflictes